nvidia/miracl-vision huggingface dataset:
Paul Pogba

Paul Labile Pogba (alizaliwa 15 Machi 1993) ni mchezaji wa soka wa Ufaransa ambaye anachezea klabu ya Serie A Juventus na timu ya taifa ya Ufaransa. Anafanya kazi kama kiungo wa kati, lakini anaweza kuwekwa kama winga wa kushoto, kiungo mkabaji, kiungo wa kujihami na mchezaji anayesogea mbele kutoka nyuma. Pogba alizaliwa Lagny-sur-Marne, Seine-et-Marne, kwa wazazi raia wa Guinea . Yeye ni Mwislamu. Ana kaka zake wawili ambao ni mapacha nao ni wacheza mpira wa miguu wa timu ya taifa ya Guinea.Florentin kwa sasa anacheza kama mlinzi wa ATK Mohun Bagan, huku Mathias hivi karibuni akicheza kama mshambuliaji wa ASM Belfort. Alipokuwa akikua, Pogba alikuwa shabiki wa Arsenal. Pogba alianza kazi yake ya mpira wa miguu akiwa na umri wa miaka sita akicheza huko Roissy-en-Brie, kilomita chache kutoka kusini mwa jiji lake. Alitumia misimu saba kuchezea Roissy-en-brie kabla ya kujiunga na Us Torcy, ambapo aliwahi kuwa nahodha wa timu ya watoto chini ya umri wa miaka 13. Baada ya msimu mmoja kuisha akiwa klabu ya Torcy, Pogba alijiunga na klabu ya wataalamu ya Le Havre. Katika msimu wake wa pili katika klabu hiyo, Pogba alikuwa nahodha katika timu na kuifikisha timu yake hadi fainali, Championnat National ya watoto wenye umri chini ya miaka 16 ikaipa ushindi timu ya Pogba ijulikanayo kama Le Havre na timu ya Pogba ikawa ya kimataifa kwa kupata ushindi. Baada ya kuhamia Manchester United miaka miwili baadaye, mechi chache baadaye zilimshawishi kuondoka na kujiunga na Juventus ya Italia kwa uhamisho wa bure mwaka 2012, ambapo aliisaidia klabu hiyo kutwaa mataji manne mfululizo ya Serie A, mawili ya Coppa Italia na mawili ya Supercoppa Italiana
Akademiki

Akademia (kutoka neno la Kigiriki Ἀκαδήμεια, ambalo baadaye likawa Ἀκαδημία akademia) ni shule au chuo kinachotoa elimu au taaluma maalumu, k.v. lugha, muziki, michezo au sanaa. Jina linarejelea taasisi iliyoundwa na Plato kwenye mwaka 385 KK ilikuwa chuo chake cha falsafa mjini Athens iliyokuwepo ndani ya hekalu ya Athena, mungu wa hekima na elimu. Pia inaweza kuwa kundi la wasomi wenye ujuzi mkubwa katika taaluma fulani, k.v. siasa, uchumi au masuala ya jamii. Tena inaweza kuwa taasisi rasmi inayohamasisha maendeleo ya fasihi, sayansi n.k. Nchi nyingi huwa na "Akademia ya Sayansi" ambayo ni shirika za wataalamu au pia taasisi za wataalamu. Zinalenga kujenga na kuimarisha ushirikiano wa wataalamu wa fani mbalimbali, mbali na kazi yao kwenye vyuo vikuu. Akademia ya Sayansi hailengi kufundisha, inalenga kuunganisha wataalamu na tafiti zao
Jokate Mwegelo

Jokate Mwegelo (alizaliwa 20 Machi 1987) ni mwigizaji wa filamu, mjasiriamali na mwanasiasa kutoka nchini Tanzania. Mnamo mwezi Julai 2018 aliteuliwa na rais John Magufuli kuwa mkuu wa wilaya ya Kisarawe. Mnamo mwaka 2006 alifanikiwa kushika nafasi ya pili katika shindano la Miss Tanzania akiwa nyuma ya Wema Sepetu ambaye alishika nafasi ya kwanza  Jokate vilevile alikuwa mtangazaji na mwimbaji na Afisa Mtendaji Mkuu wa kampuni ya Kidoti Company. Mwaka 2011, alishinda tuzo ya Zanzibar International Film Festival kama mwigizaji bora wa kike..Mwaka 2017, Mwegelo aliingizwa katika jarida la Forbes katika Forbes 30 Under 30 kutoka Afrika. Jokate Mwegelo alizaliwa jijini Washington, D.C., Marekani, ambapo wakati huo wazazi wake walikuwa wanafanya kazi. Alikulia jijini Dar es Salaam, Tanzania. Alianza elimu ya msingi katika shule ya Olympio Primary School na baadaye St. Anthony High School, halafu Loyola High School, Dar es Salaam
Akika

Akika ni sherehe kati ya Waislamu anayofanyiwa mtoto anapofikisha umri wa siku saba ambapo hunyolewa kwa mara ya kwanza, mbuzi huchinjwa na mifupa yake kufukiwa mizima. Akika ni pia jina la dua anayosomewa mtoto siku hiyo na la nyama inayoliwa kumshangilia.
Askari

Askari ni mtu ambaye anahusika na mambo ya ulinzi na usalama katika nchi, pia hufanya kazi hiyo kama sehemu ya jeshi. Askari anaweza kuwa mtu aliyechaguliwa, afisa asiyeagizwa, au afisa wa jeshi.
Illuminati

Illuminati (maana ya Kilatini: "wale walioangazwa") ilikuwa jamii ya siri. Adamu Weishaupt, mwanafalsafa na mwanasheria, alianzisha jamii hiyo mwaka wa 1776. Mwanzoni, walipinga ushirikina, chuki, ushawishi wa dini juu ya maisha ya umma, na ukiukwaji wa nguvu za serikali. Waliunga mkono elimu kwa wanawake na usawa wa jinsia. Illuminati pamoja na Freemasonry na vyama vingine vya siri vilipigwa marufuku kwa amri ya Charles Theodore mteule wa Bavaria, kwa kutiwa moyo na Kanisa Katoliki, mnamo 1784, 1785, 1787 na 1790. Katika miaka iliyofuata, kikundi hicho kilishutumiwa kwa ujumla na wakosoaji wa kihafidhina na wa kidini ambao walidai kwamba Illuminati iliendelea kwa siri na ilihusika na mapinduzi ya nchini Ufaransa. Wasomi wengi wenye ushawishi mkubwa na wanasiasa walijihesabu kuwa wanachama akiwemo Ferdinand wa Brunswick na mwanadiplomasia Franz Xaver von Zach, ambaye alikuwa mtoa amri wa pili. Wanafasihi kama vile Johann Wolfgang von Goethe na Johann Gottfried Herder na Duke anayetawala Gotha na Weimar walivuwa. Baadaye yakatokea makundi mengine yaliyotumia jina moja. Hakuna ushahidi kwamba makundi ya sasa yana nguvu au ushawishi mkubwa. Wanajiendeleza kwa kutumia jina la Illuminati ya Bavaria ili kuvutia uanachama. Kwa matumizi mengine Illuminati imetumiwa wakati wa kuresha mashirika mbalimbali ambayo yanadaiwa kuwa ni mwendelezo wa Illuminati ya asili ya Bavaria
Udenda

Udenda ni mate membamba yasiyokuwa na povu yanayoteleza na yanayomtoka mtu wakati amelala au wakati anapokula kitu chenye ugwadu au kilicho kitamu sana. Hii inaweza kutokea kwa watoto au kwa watu wazima. Udenda kwa jina lingine huitwa uderere au ute.
Batiya (kundinyota)

Batiya (kwa maana "gudulia" au "kikombe" , kwa Kilatini na Kiingereza Crater)  ni jina la kundinyota kwenye angakusi ya Dunia yetu. Batiya lipo jirani na kundinyota la Nadhifa (Virgo), Shuja (en:Hydra) na Ghurabu (en:Corvus). Batiya lilijulikana kwa jina hili kwa miaka mingi kati ya mabaharia Waswahili waliotumia nyota kutafuta njia baharini wakati wa usiku. Jina la Batiya limepokelewa kutoka kwa Waarabu wanaosema باطية baaṭiya na hao walitafsiri jina la Wagiriki wa Kale walioona hapa chombo cha kukoroga divai na maji na kukiita Κρατερ krater, lililotafsiriwa kwa Kilatini kama "Crater" ambalo sasa ni jina la kimataifa. Katika mitholojia ya Kigiriki kuna hadithi ya mungu Apollo aliyemtuma ndege aina ya kunguru (Ghurabu) kumchukulia maji kwa gudulia lakini ndege alichelewa kwa sababu alikula matunda njiani. Aliporudi akaeleza kuchelewa kwake kwa uwongo ya kuwa nyoka alimzuia, hivyo akamwonyesha nyoka aliyemshika kwenye miguu yake. Apollo alijua ni uwongo akakasirika na kumrusha kunguru (Ghurabu-Corvus) pamoja na gudulia (Batiya-Crater) na nyoka (Shuja-Hydra) kwenye anga wanapokaa kama nyota. Alimwadhibu ndege mbaya kwa kuweka gudulia la maji (Batiya-Crater) karibu naye lakini ndege huyo hakuweza kunywa. Batiya ni kati ya makundinyota 48 yaliyotajwa tayari na Klaudio Ptolemaio katika karne ya 2 BK. Lipo pia katika orodha ya makundinyota 88 ya Umoja wa Kimataifa wa Astronomia  kwa jina la Crater. Kifupi chake rasmi kufuatana na UKIA ni 'Crt'. Kundinyota la Batiya lina nyota chache na dhaifu kiasi
Hussein Mkiety

Hussein Ramadhani Mkiety (20 Machi 1987 - 26 Novemba, 2012) alikuwa msanii wa maigizo na mwimbaji na mchekeshaji wa filamu kutoka nchini Tanzania. Anajulikana sana kwa uhusika wake Sharo Milionea, jina ambalo linatokana na Sharobaro. Ili kujitofautisha na Sharobaro ambaye hali halisi ni Bob Junior na studio yake, yeye akaamua kujiita Sharo Milionea - ambapo kiasili alilitoa katika filamu aliyoigiza.  Mkiety ni moja kati ya wasanii waliobukia Kiwalani kama vile P. the MC, Dknob, Shukuru Kilala, Darassa, Snura Mushi Jay Maswagger na wengine kibao. Alianza harakati za kwa kujihusisha shughuli za hapa na pale, kabla ya kukutana na mwongozaji maarufu wa Kiwalani Siasa Mohammed almaarufu (Chiba). Filamu yake kwanza kucheza ilikuwa Zinduna kisha Itunyama aliyoshiriki pamoja na Adrian Siaga, Shukuru Kilala na Snura Mushi. Filamu hiyo iliongozwa na Gumbo Kihorota. Miongoni mwa filamu alicheza ni pamoja na Swagger, Oh Mama, Sharo Milionea, Jazba, Porojo, Askari wa Bushi, Machimbo. Kwa upande wa usanii wa muziki, alianza na jina la Seni Star na Zero kabla kuhamia katika jina la Sharo Milionea. Baadhi ya nyimbo alizoimba ni pamoja na Chuki Bure alioshirikiana na Dully Sykes wakati huo akiwa chini ya Ostaz Juma na Musoma. Wimbo huo ulitengenezwa na C9 wa Kiri Records mwaka 2012 na kutoka mwaka huohuo
Glamour

'Glamour ni jina la filamu iliyotoka mwaka 2011 kutoka nchini Tanzania. Ndani yake anakuja Eva Issack, Bond Bin Suleiman, Tekila Mjata, Mustafa Hassanali, Edward Chogula. Imeongozwa na Amitabh Aurora na kutayarishwa na Javed Jafferji. Filamu inahusu masuala ya urembo na uanamitindo. Hasa kule kuwa na nia ya dhati juu ya kile unachokiamini na mwishowe kufanikiwa. Filamu inamzungumzia Sophia binti aliyelelewa katika mazingira ya dini ya Kiislamu na baadaye kujihusisha na masuala ya urembo ilhali malezi yake yanamkataza. Anapitia mazogo kadha wa kadha, hatimaye anafanikiwa katika nia yake ya kuwa mrembo mashuhuri.  Pamoja na mafanikio hayo, bado alijiona yeye bora zaidi na kujiingiza katika anasa za maisha zilizopelekea kuishia pabaya. Sophie ni binti wa Kizanzibari aliyekuzwa katika mazingira yenye misingi mizuri ya dini ya Kiislamu ambaye siku zote alivaa vazi rasmi kwa wanawake ama binti wa Kiisilamu la hijab. Katika maisha yake hajapatapo kuwahi kuona wala kuwa na hata nakala moja ya picha yake kutoka na hali kuwa si nzuri kimaisha katika familia yake yote kiujumla. Siku moja mtaani tu anapigwa picha na mgeni mtalii aliyekwenda kutembea kisiwani Zanzibar. Sophia alipoiona picha hiyo kwa mara ya kwanza tu alipenda
Falsafa ya Kiafrika

Falsafa ya Kiafrika inaweza kumaanisha falsafa ya wasomi Waafrika, au falsafa inayopendekeza mtazamo wa Waafrika, au falsafa inayotumia mbinu maalumu za Kiafrika. Kabla ya Uzodinma Nwala kuanza kufundisha somo hilo, hakukuwa na chuo kikuu chochote kilicholifundisha. Falsafa ya Kiafrika inaweza kufafanuliwa kama hoja za Waafrika juu ya mang'amuzi ya maisha yao.  Hiyo ilikuwepo hata kabla ya ukoloni uliowakutanisha na falsafa ya Magharibi. Hasa Misri ya Kale iliwahi sana kuwa na falsafa yenye utajiri wa mawazo, halafu ikachangia falsafa ya Kigiriki na falsafa ya Kikristo. Katika karne ya 20 tapo la kupinga ukoloni Afrika lilichochea hasa falsafa ya kisiasa ambayo ilipata maitikio makubwa ndani na nje ya bara hilo, ikichochea juhudi za ukombozi sehemu nyingi. Mfano mmojawapo ni falsafa ya Ujamaa iliyozaliwa na Julius Nyerere nchini Tanzania.
Bond Bin Suleiman

Abdallah Suleiman Bin Sinnan (maarufu kama Bond Bin Suleiman; alizaliwa Bugando, Mwanza, 8 Februari 1982) ni mwongozaji, mtunzi wa filamu, mtangazaji, mwigizaji na mtayarishaji wa filamu kutoka nchini Tanzania. Bond vilevile husimama kama mchambuzi wa masuala ya filamu za Tanzania. Baadhi ya filamu alichocheza ni pamoja na Lost Souls (2010), Glamour (2011). Bond alianza kujihusisha na kazi za sanaa mwaka 1999. Awali alikuwa mwimbaji kabla ya kujihusisha na uigizaji. Mambo ya usanii ni juhudi zake binafsi tu kwa kutumia njia mbalimbali ikiwa ni pamoja na mitandao.
Ameta

Ameta (pia amita; kutoka Kiingereza "en:ammeter" ambayo ni kifupi cha "ampere meter") ni kifaa kinachotumika kupima nguvu ya mkondo wa umeme kwa vizio vya ampea.
Amiba

Amiba (kutoka Kiingereza "amoeba") ni jamii ya vijidudu vidogo sana visivyoonekana kwa macho ambavyo huishi kwenye maji na kwenye udongo, lakini pia katika mwili wa viumbehai wengine, vikisababisha pengine maradhi mbalimbali.
Irene Uwoya

Irene Pancras Uwoya (alizaliwa 18 Desemba 1988) ni mwigizaji na mwongozaji wa filamu, mwanamitindo wa zamani na mjasiriamali kutoka nchini Tanzania. Irene pia alishiriki mashindano ya "Miss Tanzania" na kushika nafasi ya tano mwaka 2006/2007  Alifahamika sana kwa uhusika wa "Oprah" (2008) alioshiriki na Steven Kanumba na Vincent Kigosi. Baadhi ya filamu alizocheza ni pamoja na Uliyemchokoza Kaja, Figo, Rosemary, Snitch, The Return of Omega na Money. Uwoya alianza shule ya msingi Mlimwa kisha akahamia Shule ya Bunge iliyopo Dar-es-Salaam kwa ajili ya elimu ya upili. Baadaye akaenda Greenville jijini Kampala, Uganda. Kwenye mwezi Oktoba 2017, habari zilitapakaa katika mitandao mbalimbali nchini Tanzania kuwa Uwoya ameolewa na Dogo Janja - msanii wa hip-hop Tanzania. Siku kadhaa mbele kupitia ukurasa wake wa Instagram Uwoya alithibitisha kuolewa na Dogo Janja.
Armagedoni

Armagedoni (kwa Kigiriki Ἁρμαγεδών, Harmagedōn,  kutoka Kiebrania: הר מגידו, Har Megiddo) ni mahali pa Israeli kaskazini ambapo pametajwa na kitabu cha Ufunuo 16:16 kuwa patakuwepo mapigano makubwa ya mwisho kati ya wema na uovu.
Galvanometa

Galvanometa ni kifaa kilichotengenezwa kimakanika na kiumeme chenye uwezo wa kuhisi/kugundua na kupima mkondo wa umeme. Mara nyingi Galvanometa ni kifaa cha kianalojia ambacho hutumika kama ameta kupimia mawimbi ya umeme katika sakiti ya umeme kwa kutumia kizio kiitwacho ampea. Galvonometa hupima mkondo wa umeme kwa kutumia mshale ambao huonesha kiasi cha mkondo wa umeme kipitacho katika sakiti. Jina linatokana na Luigi Galvani, mwanafizikia wa Italia.
Girlfriend (filamu)

Yvonne CherrylJay MoeKing Crazy GKA.Y.Beatrice Morris Girlfriend ni filamu iliyotoka mwaka 2003 nchini Tanzania. Filamu inahusu muziki na maisha na ndani yake anakuja TID, Yvonne Cherrie (Monalisa), Beatris Morris (Nina), Jay Moe, A.Y na King Crazy GK. Filamu inaonesha jitihada binafsi katika kile unachokiamini na mwisho wa siku unatusua. Picha linaanza TID maisha magumu, harakati kila siku, huku ana mpenzi wake wa karibu mara kulala na njaa, mara hivi. Basi tu ilimradi maisha ya bahati nasibu. Hatimaye wakatoka katika namna ya kipekee licha ya majaribu kadhaa yaliyoonekana katika kipindi kigumu cha maisha yao. Filamu ina kibwagizo chake kinaitwa Girlfriend ambacho kiliimbwa na TID akishirikiana na Jay Moe kutoka Bongo Records. Filamu inaanza Eric (T.I
Troposfia

Troposfia ni sehemu ya chini ya anga ya Dunia. Inasheheni asilimia 75 ya wingi wa anga na 99% ya mvuke wake wa maji na erososi. Urefu wake ni karibu kilomita 15. Ni ndefu zaidi katika tropiki (kilomita 20) na fupi kwenye ncha (kilomita 7). Troposfia ni mahali ambapo hali ya hewa ya Dunia kama mvua, theluji, radi, au dhoruba hutokea. Mawingu yanaweza kuunda urefu wa kilomita 10-15. Troposfia ni mahali ambapo watu wanaishi, kwa sababu inakaribia ngazi ya chini. Safu ya pili inaitwa stratosfia. Kati ya tabaka mbili kuna tropopozi. Katika troposfia, joto hupungua huku urefu wa uelekeo wa juu unaongezeka. Hii ni tofauti na stratosfia. Hii pia inamaanisha kwamba troposfia haina msimamo kidogo: gesi zinaweza kuinuka au kuanguka kwa urahisi
Taulo

Taulo (kutoka Kiingereza "towel") ni kitambaa aghalabu ya pamba kinachotumiwa kufuta maji hasa baada ya kuoga kwa sababu nyuzinyuzi zake zinaweza kunyonya na kukausha mwili. Kuna aina nyingi za taulo, kama vile taulo ya kufutia maji na taulo ndogo ya kuoshea vyombo baada ya kula.
Kemikali

Kemikali (pia: tindikali) ni dutu yenye tabia za kikemia za kudumu iliyoundwa na viwango maalumu vya elementi za kikemia. Elementi hizi haziwezi kutenganishwa bila kuvunja muungo wa kikemia. Kemikali inaweza kupatikana kama Kemikali zinazopatikana nyumbani hujumuisha maji, chumvi na klorini (buluu).
Steroidi

Makala hii ina dalili ya kutungwa kwa kutegemea programu ya kompyuta kama vile "Google translation" au "wikimedia special:content translation" bila masahihisho ya kutosha. Watumiaji wanaombwa kuchunguza tena lugha, viungo na muundo wake. Wakiridhika na hali yake wanaweza kuondoa kigezo hiki kinachoonekana kwenye dirisha la kuhariri juu ya matini ya makala kwa kutumia alama za {{tafsiri kompyuta}} . Steroidi ni kiwanja kikaboni na pete nne zilizopangwa katika konfigaresheni maalum ya Masi. Mifano ni pamoja na malaria ya lipid kolesterol, homoni za ngono estradioli na testosteroni na dexamethasone ya kupambana na uchochezi ya dawa. Steroidi ina kazi kuu mbili za kibaiolojia: steroidi fulani (kama vile kolesterol) ni vipengele muhimu vya utando wa seli ambavyo hubadilisha utengano wa membrani, na steroidi nyingi ni ishara za molekuli zinazozalisha receptazi za homoni za steroidi. Mfumo wa msingi wa steroidi hujumuisha atomi kumi na saba za kaboni, zilizounganishwa na pete nne za "fused": pete tatu za cyclohexane (pete A, B na C katika mfano wa kwanza) na pete moja ya tano ya cyclopentane (D ring). Steroidi hutofautiana na makundi ya kazi yaliyomo kwenye msingi huu wa pete nne na kwa hali ya oxidation ya pete. Sterolzi ni aina ya steroidi na kikundi cha hidroxyl katika nafasi ya tatu na mifupa inayotokana na cholestane. Wanaweza pia kutofautiana zaidi na mabadiliko kwenye muundo wa pete (kwa mfano, kupigwa kwa pete ambayo hutoa secosteroids kama vile vitamini D3).
Luka Modric

Luka Modrić, (kwa Kiserbokroatia: [lûːka m⁵ǒːdrit͡ɕ]; alizaliwa tarehe 9 Septemba 1985). Anacheza Hispania klabu ya Real Madrid na nahodha wa timu ya taifa ya Croatia. Anacheza nafasi ya kiungo wa kati na pia anaweza kucheza kama kiungo mshambuliaji au kiungo mkabaji. Alizaliwa Zadar na alisajiliwa na Dinamo Zagreb baada ya kuonesha uaminifu kwenye timu yake ya mtaani.Alipata maendeleo kwenye ya Zagreb na baadaye kusajiliwa Zrinjski Mostar na baadaye Inter Zaprešić. Alipata mafanikio makubwa akiwa Dinamo na kubeba mataji ya ligi kuu matatu mfululizo na baadaye kuhamia Premier League akiwa na Tottenham Hotspur na ndiye aliyechangia kwenye ushindi wa mara ya kwanza wa UEFA Champions League baada ya miaka hamsini,ambako mara ya mwisho ilfika robo fainali mwaka 2010-11. Baada ya msimu wa 2011-12 alihamia Real Madrid kwa ada ya £33 milioni chini ya kocha Carlo Ancelotti.Na alifanikiwa kushinda taji la La Décima na kuchaguliwa kua mchezaji bora wa msimu.Kwenye msimu wa 2016 na 2017 alishinda taji la UEFA Champions League kwa mara ya pili na ya tatu,na mwaka 2016 alishinda tuzo za La Liga kuwa ndiye kiungo bora wa mwaka kwa mara ya pili. Aliweka tena heshima kwenye timu ya taifa dhidi ya Argentina machi 2006 na alishiriki mashindano yote makubwa ambayo Croatia imeshiriki kama vile FIFA World Cup 2014.Alishinda goli lake la kimataifa kwenye mchezo wa kirafiki dhidi ya Italia. Modrić anajumuishwa kati ya wachezaji wazuri wa dunia na ni mchezaji wa kwanza wa Croatia kujumuishwa kwenye FIFA World XI
Kiti

Kiti (wingi: viti) ni kifaa cha samani ambacho watu hukalia. Mara nyingi huwa kina miguu minne ili iweze kustahimili uzito bila kuyumba. Viti vinaweza kutumika sehemu mbalimbali, kama vile nyumbani, shuleni, bungeni, kwenye maabara, ofisini, kanisani, hotelini n.k. Aina mojawapo ya viti ni sofa. Kwenye sofa wanaweza kukaa watu zaidi ya wawili. Aina nyingine ya viti ni vile vya chumba cha kukulia. Kwa Kiingereza vyajulikana kama 'dining chairs'.
Tamathali za semi

Tamathali za semi ni maneno, nahau au sentensi ambazo hutumiwa na wasanii ili kutia nguvu katika maana, mitindo na hata sauti katika maandishi ama kusema. Wakati mwingine hutumiwa kama njia ya kuipamba kazi ya fasihi na kuongeza utamu wa lugha . Hii ina maana kwamba ili msomaji wa kazi yoyote ya fasihi apate ujumbe hana budi kufikiri kwa kina. Tamathali hizo ni kama vile: balagaha, ritifaa, sitiari, tabaini, tanakalisauti, tashbiha, tashihisi, tashtiti, tasifida.
Balagha

Balagha (kutoka neno la Kiarabu) ni usemi ambao kwa makusudi mazima hutia chumvi katika simulizi au mazungumzo ili msomaji au msikilizaji avutiwe kufuata kilichoandikwa au kinachosemwa. Ni pia ufundi wa kuuliza hadhira maswali yasiyo na majibu kwa lengo la kuvuta hisia na kufurahisha. Swali la namna hiyo lisilohitaji jibu na mtu anayetumia mbinu hiyo wanaitwa vilevile balagha. Tamathali ya namna hiyo inapamba sentensi na kuifanya pengine iwe sanaa.
Sitiari

Sitiari (kutoka neno la Kiarabu; kwa Kiingereza: "metaphor" kutoka Kigiriki μεταφορά, metaforaa, yaani "uhamisho") ni tamathali ya usemi inayofananisha mambo mawili bila kutumia kiunganishi katikati. Kwa mfano: "Jihadhari, mtu yule ni sungura". Msemaji hadhani kweli kwamba mtu ni sungura, bali anataka kudokeza na kusisitiza ujanja wake. Usemi wa namna hiyo unapamba sentensi na kuweza kuifanya iwe na hadhi ya sanaa.
Tashbiha

Tashbiha (au tashibiha au tashbihi, kutokana na neno la Kiarabu; kwa Kiingereza: "simile") ni usemi wa kufananisha au kulinganisha mambo mawili au zaidi kwa kutumia kiunganishi, kwa mfano: kama, mathalani, mithili ya, na kadhalika. Tamathali hiyo inaweza kuinua sentensi iwe na hadhi ya sanaa kwa jinsi inavyopendeza.
Tashihisi

Tashihisi (kutoka neno la Kiarabu; kwa Kiingereza (personification) ni tamathali ya usemi inayokipa kitu sifa ya uhai ambayo hakina ili kionekane kusema na kutenda kama kiumbehai. Usanii huo unaweza kupendezesha sentensi, mazungumzo na maandishi na kuvifanya viwe fasihi. Mfano: tashishi ya 'mezwa na ulimwengu' inamtaja mhusika na hapa ulimwengu umepewa sifa ya kiumbehai inayoweza kumeza kitu
Tasifida

Tasifida (au tasfida, kutoka neno la Kiajemi; kwa Kiingereza "euphemism") ni usemi ambao unatunza adabu kwa kutumia maneno ya staha au ya kificho badala ya kutaja wazi matusi au maneno yanayoweza kukera yakitamkwa hadharani Mbinu hiyo hupunguza makali ya lugha kwa kuepuka maneno ya kuvunja heshima na kutumia maneno yasiyoudhi wasikilizaji. Kwa ufupi tasifida ni matumizi ya lugha yenye heshima na adabu.
Manjano

Manjano ni unga wa mizizi ya mmea kutoka Asia ya Kusini Mashariki unaoitwa Curcuma longa kwa jina la kisayansi.
Gervas Kasiga

Gervas A. Kasiga (anafahamika zaidi kama Chuma au Junior; alizaliwa 4 Februari 1982) ni mwigizaji wa filamu, mwandishi wa miswada ya filamu, mshairi, mwongozaji wa filamu na mhadhiri mwandamizi wa chuo kikuu kutoka nchini Tanzania. Anafahamika kwa kuongoza filamu maarufu ya "Fake Pastors (2007)" na kuongoza uchaguzi wa waigizaji wa filamu ya Bongoland II. Ameandika miswada kadhaa ya Michezo ya Kuigiza ya Runinga (Tamthilia) kama vile "Gharika" na "Dira", miswada ya filamu maarufu za Unfortunate Love, Ripple of Tears, Village Pastor, Wende na nyinginezo. Mwaka 2011 filamu yake fupi ya Wende ilichaguliwa kuoneshwa katika Tamasha la Sita la Filamu la Kimataifa la Kenya (KIFF). Vilevile amepata kuwa balozi wa Tamasha la Filamu la Kimataifa la Zanzibar (ZIFF) akiwakilisha wanafilamu wa ki-Tanzania. Kasiga ameshafanya kazi mbalimbali za kisanaa na mashirika kama AMREF, PATHFINDER, THE NATURE AND CONSERVANCY, The International Theatre and Literacy Project (ITLP), CRDB - TANZANIA, College of Mathematics and Natural Science - University of Dodoma, Vocation Training Centre of Tanzania (VETA), Regina University - Canada na mengine mengi. Ameshaendesha mafunzo mbalimbali ya uigizaji, uandishi wa miswada ya filamu, uchukuaji picha za video pamoja uongozaji katika mikoa ya Mwanza, Kigoma, Dodoma na Dar es salaam. Mafunzo hayo amekuwa akiyafanya aidha kupitia taasisi yake ya Dodoma Arts Center (DAC) au kupitia kampuni yake ya Bona Fide Films ama kwa kushirikiana na mashirika ya ndani na ya kimataifa. Msanii huyu pia ni Mhadhiri Mwandamizi wa masomo ya Fasihi na Filamu kutoka Chuo Kikuu cha Dodoma - Tanzania. Vilevile ni Mjumbe wa Bodi ya Baraza la Sanaa la Taifa (BASATA) nchini Tanzania. Halikadhalika ni mwanablogu, anaendesha blogu ya Sebuleni
Bongoland II

Bongoland II ni jina la filamu iliyotoka mwaka 2008 kutoka nchini Tanzania. Ndani yake anakuja Peter Omari, Thecla Mjatta, Ahmed Olotu, Shafii Abdul, Chemi Che-Mponda, Sabrina Rupia, Hamisi Abdallah na Hashim Kambi. Filamu inahusu kijana mmoja (Peter Omari kacheza kama Juma) anayejaribu kurudi nyumbani, Bongoland, kuja kuangalia maisha ya hapa vipi baada ya kushindwana na maisha ya huko nchini Marekani. Anakuta maisha ya Bongoland ni magumu kulivyo alivyodhani na mbaya zaidi anajua siri mbaya inayoisibu familia yake. Bongoland II katika wavuti yake</ref> Kazi ya uaandaaji washiriki kwa Dar es Salaam ilifanywa na Gervas Kasiga aliyesimamia usaili huu kwa Tanzania. Hii ni sehemu ya pili ya toleo la kwanza la filamu hii ambayo ilitoka mwaka 2003.